钦定古今图书集成/明伦汇编/氏族典/第428卷 > 赵犨
## 钦定古今图书集成/明伦汇编/氏族典/第428卷 > 赵犨

按《五代史赵犨传》：“犨，其先青州人也。世为陈州牙将。
刺史闻其材，召置麾下，累迁忠武军马步军都虞候。
黄巢起，陈州豪杰诣忠武军，求得犨为刺史。已而巢
陷长安，犨治城池为守备，迁民六十里者皆入城中，
选其子弟，配以兵甲，以其昶、珝为将。巢东走，遣孟楷
据项城，昶击破之。巢闻大怒，悉其众围犨。围凡三百”
日，犨食将尽，乃乞兵于梁。梁太祖自将会陈，巢乃解
去。犨以梁援已恩，为太祖立生祠，以其子岩尚太祖
女。唐昭宗即以陈州为忠武军，拜犨节度使。犨已病，
乃以位与其弟昶，后数月卒。昶乘大寇新灭，乃休兵
课农，事梁尤谨。昶卒，珝代立。兄弟居陈二十馀年，陈
人大赖之。梁太祖取同、华，徙珝为同州留后。入唐，为
右金吾卫上将军。岁馀，以疾免官归陈，卒于家。犨次
子岩，梁末帝时为户部尚书、租庸使。庄宗兵至，末帝
死，岩走投段韬，韬斩其首以献。